La carta dels independentistes de Procés Constituent fent una crida a evitar l'acord amb ICV i Podem - VilaWeb
Divendres 24.07.2015 10:55
La carta dels independentistes de Procés Constituent fent una crida a evitar l'acord amb ICV i Podem
Fa setmanes que Procés Constituent registra baixes d'independentistes, a causa de la possibilitat que es presenti a les eleccions del 27-S amb ICV-EUiA i Podem. El sector crític del partit, Constituents per la Ruptura, ja ha demanat d'unir-se a la candidatura que encapçala la CUP. La formació de Teresa Forcades i Arcadi Oliveres decidirà demà en assemblea extraordinària si finalment se suma a Catalunya Sí que es Pot o no. I, en aquest darrer cas, si s'uneix a la CUP o bé es presenta tot sol.
En vista de la imminent decisió, el sector independentista ha tornat a moure's i ha fet arribar una carta als membres de Procés Constituent perquè demà votin contra la coalició amb ICV-EUiA i Podem.
Aquesta és la carta que han enviat, íntegra:
«Companya, company:
Aquest escrit vol ser un clam urgent al teu compromís cívic i a la teva consciència social i de país. Per contribuir a fer possible la República Catalana independent i el canvi social necessitem comptar amb el teu vot a l'assemblea general extraordinària de Procés Constituent del proper dissabte, 25 de juliol. Si creus, com nosaltres, que sense independència no serà possible endegar, mantenir i consolidar un procés constituent sobirà i no subordinat a cap altre que, des de baix, posi les bases per a la construcció col·lectiva d'una societat realment justa, democràtica i respectuosa del medi ambient, aleshores cal que sumis el teu vot al nostre per tal d'intentar evitar democràticament que Procés Constituent decideixi arrenglerar-se amb la coalició electoral de Podem i ICV, coalició que amb l'excusa de centrar-se en la defensa del canvi social posa boires i ambigüitat a la necessitat de la independència de Catalunya.
Se'ns fa difícil imaginar que Procés Constituent es vulgui integrar en una coalició que en la lectura que es farà dels resultats electorals del 27-S serà comptabilitzada com a contrària a la independència. I, en el cas que sumin majoria, quin procés constituent voldran i podran posar en marxa dintre del restringit març legal espanyol? Com poden dir que pretenen la ruptura amb el règim del 78 quan els uns hi han participat (ICV) i els altres (Pablo Iglesias) no qüestionen la monarquia? Per què parlen de ruptura quan només pretenen una reforma? Com podrien fer encaixar la república catalana (que diuen voler) en el marc estatal de la monarquia espanyola?
Sí el manifest de l'Espai per la Ruptura de la CUP - Crida Constituent s'assembla com dues gotes d'aigua al manifest fundacional de Procés Constituent, per què aquest afany d'anar en coalició amb aquells que en neguen alguns dels seus punts bàsics o els emboliquen amb ambigüitats?
Massa interrogants sense una resposta convincent per a una ciutadania catalana a la qual ja no l'alimenten les molles i vol el pa sencer. Però per lluitar pel pa sencer ens cal començar per convèncer dissabte els de casa.
Dissabte, a l'AGE que tindrà lloc al Palau Firal de Cornellà a partir de les 10.00 del matí, i des d'una actitud de respecte als que no pensem com nosaltres, lluitarem amb el cor i amb les paraules per intentar convèncer tots els altres companys que ens és imprescindible un canvi de rumb per acostar Procés Constituent cap al port que des de sempre ens ha estat esperant.
Després de l'assemblea us demanem que vulgueu quedar-vos una petita estona més per valorar conjuntament el desenvolupament d'aquesta i prendre en conseqüència les decisions que considerem més adients.
A tal efecte, quedem de trobar-nos just a l'espai de sortida de la sala.
Cap vot independentista del PrC per a la coalició Podemos-ICV!
Constituents per la Ruptura»
'Deixo Procés Constituent perquè es va separant de la independència'